CELEX: 52017PC0170
Language: lv
Date: 2017-05-15
Title: Priekšlikums PADOMES ĪSTENOŠANAS LĒMUMS, ar ko atļauj Apvienotajai Karalistei piemērot samazinātus nodokļus degvielai, ko patērē Iekšējās un Ārējās Hebridu salās, Ziemeļu salās, Fērtofklaida salās un Sili salās, atbilstīgi Direktīvas 2003/96/EK 19. pantam

EIROPAS KOMISIJA
            Briselē, 15.5.2017
            COM(2017) 170 final
            2017/0079(NLE)
            Priekšlikums
            PADOMES ĪSTENOŠANAS LĒMUMS,
            ar ko atļauj Apvienotajai Karalistei piemērot samazinātus nodokļus degvielai, ko patērē Iekšējās un Ārējās Hebridu salās, Ziemeļu salās, Fērtofklaida salās un Sili salās, atbilstīgi Direktīvas 2003/96/EK 19. pantam
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Nodokļu uzlikšanu energoproduktiem un elektroenerģijai Savienībā reglamentē Padomes Direktīva 2003/96/EK
                  1
                (turpmāk — "Enerģijas nodokļu direktīva" vai "direktīva").
            
            
               Saskaņā ar minētās direktīvas 19. panta 1. punktu un papildus 5., 15. un 17. pantā paredzētajiem noteikumiem Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus no nodokļa vai nodokļa samazinājumus īpašu politisku apsvērumu dēļ.
            
            
               •Priekšlikuma pamatojums un mērķi
            
            
               Šā priekšlikuma mērķis ir atļaut Lielbritānijas un Ziemeļīrijas Apvienotajai Karalistei (AK) turpināt piemērot samazinātu akcīzes nodokļa likmi degvielai (konkrēti bezsvina benzīnam un gāzeļļai) visās Iekšējās un Ārējās Hebridu salās, Ziemeļu salās un Fērtofklaida salās (visas pie Skotijas krasta), un Sili salās (pie Anglijas dienvidrietumu krasta). AK sniegtā informācija liecina, ka cena par litru degvielas teritorijās, kurās paredzēts piemērot minēto pasākumu, ir vidēji par GBP 0,10 (aptuveni EUR 0,12) augstāka nekā pārējā valsts teritorijā. Augstāku cenu cēloņi ir lielākas transporta un sadales izmaksas un mazāks iedzīvotāju skaits. Pasākuma mērķis ir samazināt ietekmi, ko rada augstas degvielas cenas attiecīgajās teritorijās.
            
            
               Direktīvas 19. panta 1. punkts paredz, ka Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus no nodokļa vai nodokļa samazinājumus īpašu politikas apsvērumu interesēs.
            
            
               Ar Padomes Īstenošanas lēmumu 2011/776/ES Apvienotajai Karalistei atļāva konkrētās salās līdz 2017. gada 30. oktobrim piemērot samazinātus nodokļus autotransporta bezsvina benzīnam un gāzeļļai. AK iestādes 2016. gada 16. septembra vēstulē un nosūtot papildu informāciju 2016. gada 16. decembrī, saskaņā ar direktīvas 19. pantu lūdza Komisiju pagarināt samazinātās likmes piemērošanas termiņu. Degvielas akcīzes nodokļa samazinātā likme par litru būs par GBP 0,05 (aptuveni EUR 0,06) zemāka nekā standarta likme AK (GBP 0,58 jeb aptuveni EUR 0,67)
                  2
               . Tas nozīmē, ka samazinātā likme joprojām būtu krietni virs pašreizējās ES noteiktās minimālās likmes par 1000 litriem — EUR 359 par bezsvina benzīnu un EUR 330 par gāzeļļu.
            
            
               AK ir lūgusi nodokļa samazinājumu apstiprināt uz sešu gadu laikposmu, kas ir direktīvas 19. panta 2. punktā minētais maksimālais periods.
            
            
               AK iestādes informē, ka Skotijas salās cena par litru degvielas ir par apmēram GBP 0,10 (aptuveni EUR 0,12) lielāka nekā pārējā AK teritorijā. Samazinājums par GBP 0,05 (aptuveni EUR 0,06) nenosegtu visu cenas starpību, bet daļēji kompensētu patērētājiem augstāku cenu, kas tiem jāmaksā. 
            
            
               Augstās cenas iemesls ir papildu izmaksas par degvielas pārdošanu šajos reģionos. AK iestādes min divus galvenos iemeslus, kas izraisa augstās cenas. 
            
            
               (1)Lielākas transporta un sadales izmaksas, ko, piegādājot degvielu uz salām, rada papildu transporta izmaksas pa jūru vai autoceļiem (lielāks attālums, ilgāks laiks ceļā), prāmja izmaksas, termināļa ekspluatācijas izmaksas un lielākas piegādātāja cenas, kas ir saistītas ar maza degvielas daudzuma piegādi. Turpretim gandrīz visā Anglijas un Velsas kontinentālajā daļā ne vairāk kā 100 jūdžu (aptuveni 160 km) attālumā atrodas vismaz viena naftas pārstrādes rūpnīca, un tur var tieši apkalpot autocisternas. Aprēķināts, ka transporta izmaksas par litru degvielas uz Skotijas salām ir par vismaz GBP 0,03 lielākas nekā Skotijas kontinentālajā daļā.
            
            
               (2)Tā kā apkalpoto iedzīvotāju skaits ir mazs (16 gadu vecumu sasniegušo cilvēku skaits 103 801  persona 100 salās) un katrā vietā pārdotās degvielas apjoms ir mazs, fiksētās izmaksas jāsadala uz nelielu pārdošanas apjomu. Daži skaitļi ilustrācijai: attiecīgajās teritorijās kopā ir 70 degvielas uzpildes staciju. Fiksētās izmaksas par personālu, telpām, pašvaldības nodevām, siltumenerģiju, apgaismojumu, ūdeni, ekspluatāciju un remontu jāietver galīgajā mazumtirdzniecības cenā par pārdoto degvielas litru. Vidējais pārdotās degvielas daudzums Šetlendas salās, Orkneju salās un Hebridu salās katrā tirdzniecības vietā ir no 0,25 līdz 0,6 miljoniem litru gadā, bet pārējā Skotijā šis daudzums ir 3,8 miljoni litru. Lai segtu degvielas uzpildes stacijas ekspluatācijas izmaksas, pārdodot 0,25-0,6 miljonus litru, jānosaka marža GBP 0,07-0,15 par litru, bet, pārdodot 3,8 miljonus litru, — GBP 0,033 par litru.
            
            
               AK iestādes apgalvo, ka augstākas izmaksas par pārdoto vienību ievērojami ietekmē vietējos iedzīvotājus – daudziem no tiem līdz tuvākajai pilsētai jāveic ievērojami attālumi ar mehāniskajiem transportlīdzekļiem, jo tie bieži vien ir atkarīgi no privātā transporta, – turklāt teritorijās, kurās paredzēts ieviest pasākumu, ir samērā zems ienākumu līmenis. 
            
            
               Pasākuma darbība
            
            
               AK akcīzes nodokli degvielai iekasē tad, kad degviela atstāj pārstrādes rūpnīcu, kad to importē vai izved no akcīzes preču noliktavas. Minētajos gadījumos aprēķināt degvielas daudzumu, kas paredzēti reģioniem, kur piemēro pasākumu, būtu sarežģīti.
            
            
               Tāpēc atvieglojumu piešķirs pārdošanas brīdī attiecīgajās salās, tādējādi novēršot jebkādu risku, ka samazinātās likmes degviela nesasniedz paredzēto mērķi. Salu degvielas mazumtirgotājus reģistrēs Viņas Majestātes Ieņēmumu un muitas iestādē (HMRC) kā apstiprinātos mazumtirgotājus, un šiem uzņēmumiem būs jāsamazina degvielas litra cena par nodokļa atvieglojuma summu. Tirgotāji tad varēs periodiski pieprasīt HMRC nodokļa atmaksu, pamatojoties uz pārdoto degvielas litru skaitu.
            
            
               Darbības joma
            
            
               Pasākums teritoriālā ziņā attieksies uz visām Iekšējām un Ārējām Hebridu salām, Ziemeļu salām, Fērtofklaida salām (visas pie Skotijas krasta) un Sili salām (pie Anglijas dienvidrietumu krasta). Pasākums, kas paredz zemāku nodokļa likmi, skar visus pirkumus, gan privātiem mērķiem, gan komerciāliem mērķiem. AK iestāžu sniegtā informācija liecina, ka 2016. gadā 86 % no salās reģistrētiem automobiļiem piederēja privātpersonām un 14 % — uzņēmumiem.
            
         
         
            
               AK iestāžu argumenti par pasākuma ietekmi uz iekšējo tirgu
            
            
               AK iestādes uzskata, ka pasākums neietekmēs iekšējā tirgus pareizu darbību. Lielākās organizācijas salās ir publiskā sektora struktūras, piemēram, pašvaldības un veselības aprūpes pakalpojumu sniedzēji. Salās ir daudz uzņēmumu, bet tiem kopumā ir zemāks apgrozījums nekā vidēji AK. AK iestādes ziņo, ka attiecīgajās teritorijās uzņēmumu vidējais apgrozījums ir apmēram GBP 1,4 miljoni, bet vidēji AK — GBP 5,7 miljoni.
            
            
               AK uzsver, ka nodokļu atvieglojums nesedz visu starpību starp AK kontinentālās daļās un salu cenām, tāpēc braukt uz salām no iekšzemes, lai izmantotu īpašo shēmu, nebūs ekonomiski izdevīgi.
            
            
               Turklāt, kā apliecina AK, uzņēmumi, kurus skars pasākums, ir pavisam nelieli konkurenti attiecīgajos tirgos, kuros tie darbojas.
            
            
               Spēkā esošie noteikumi priekšlikuma jomā
            
            
               Padomes 2003. gada 27. oktobra Direktīva 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai.
            
            
               •Saskanība ar spēkā esošajiem noteikumiem politikas jomā
            
            
               Pasākuma novērtējums saskaņā ar Direktīvas 2003/96/EK 19. pantu
            
            
               Īpaši politikas apsvērumi
            
            
               Direktīvas 19. panta 1. punkta pirmā daļa skan šādi: 
            
            
               "Papildus iepriekšējos pantos, jo īpaši 5., 15. un 17. pantā noteiktajiem noteikumiem, Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus vai samazinājumus īpašu politikas apsvērumu interesēs".
            
            
               AK plānotais pasākums paredz samazināt akcīzes nodokli par degvielu, ko piegādā noteiktās AK teritorijās, tas ir, visās Iekšējās un Ārējās Hebridu salās, Ziemeļu salās, Fērtofklaida salās (visas pie Skotijas krasta) un Sili salās (pie Anglijas dienvidrietumu krasta). Pasākuma mērķis ir tuvināt mazumtirdzniecības cenas šajās teritorijās AK vidējam rādītājam. Augstākas izmaksas par pārdoto vienību un attiecīgi augstākas mazumtirdzniecības cenas šajās teritorijās izraisa lielākas transporta un sadales izmaksas un mazāki apjomradīti ietaupījumi.
            
            
               No minētā var secināt, ka vēlmei piemērot mazāku akcīzes nodokļa likmi degvielai attiecīgajās teritorijās, ņemot vērā īpašos ģeogrāfiskos apstākļus, pamatā ir īpaši politiski apsvērumi.
            
            
               •Saskanība ar citām Savienības politikas jomām
            
            
               Pasākuma mērķis ir daļēji kompensēt augstākas izmaksas par pārdoto vienību un attiecīgi lielākas mazumtirdzniecības cenas degvielai atbilstīgajās salās, izmantojot tiešu nodokļa atvieglojumu pārdošanas brīdī.
            
            
               Pasākums ietver tikai to, kas nepieciešams mērķa sasniegšanai. Atvieglojums attiecas tikai uz (salīdzinošu mazu) degvielas daudzumu, ko pārdod atbilstīgajās salās.
            
            
               Turklāt atvieglojuma summa ir mazāka nekā papildu izmaksas, kas rodas, pārdodot degvielu šajos reģionos, un tādējādi arī mazāka nekā starpība starp degvielas cenām attiecīgajās teritorijās un AK kontinentālajā daļā.
            
            
               Komisija ņem vērā, ka akcīzes nodokļa likme par degvielas litru tiks samazināta par GPB 0,05. Taču AK iestāžu sniegtā informācija liecina, ka papildu izmaksas par degvielas litra transportēšanu uz atbilstīgajām teritorijām ir par GBP 0,03 lielākas nekā vidēji AK un uzpildes staciju ekspluatācijas izmaksas ir augstākas, tādējādi cena ir aptuveni GBP 0,07 līdz 0,15 par litru salīdzinājumā ar AK vidējo rādītāju GBP 0,033 par litru.
            
            
               Tāpēc fiskālais stimuls efektīvi izmantot enerģiju saglabājas vismaz tādā pašā līmenī kā kontinentālajā daļā.
            
            
               Turklāt arī ar atvieglojumu nodokļa slogs par degvielu, ko patērē atbilstīgajās ģeogrāfiskajās teritorijās, joprojām būs lielāks par Direktīvā 2003/96/EK noteikto minimālo nodokļu līmeni.
            
         
         
            
               Pasākums ir saderīgs ar Savienības veselības, vides, enerģētikas un transporta politiku. 
            
            
               Minētajā situācijā pasākums nav pretrunā iekšējā tirgus pareizai funkcionēšanai un nepieciešamībai nodrošināt godīgu konkurenci. Tā kā teritorijas, kurās tiks piemērots pasākums, ir salas un nodokļa samazinājums nav pārmēru liels, tas neizraisīs degvielas patēriņa paradumu maiņu, piesaistot patērētājus no citām teritorijām.
            
            
               Ar AK iestāžu paredzēto samazinājumu bezsvina benzīna un gāzeļļas nodokļu līmenis attiecīgajos reģionos joprojām būs virs minimālā nodokļu līmeņa, ko paredz Direktīvas 2003/96/EK 7. pants. Ar noteikumu, ka pasākums atbilst nosacījumiem, kas izklāstīti Vispārējās grupu atbrīvojuma Regulas (EK) Nr. 651/2014/ES
                  3
                44. pantā, kā arī minētajā regulā izklāstītajam vispārējam nosacījumam, šis pasākums ietilpst minētās regulas darbības jomā un tādējādi ir atbrīvots no iepriekšējas paziņošanas prasības.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               Padomes Direktīvas 2003/96/EK 19. pants.
            
            
               •Subsidiaritāte (neekskluzīvas kompetences gadījumā) 
            
            
               Netiešo nodokļu uzlikšana, uz ko attiecas Līguma par Eiropas Savienības darbību 113. pants, pati par sevi nav ekskluzīvā ES kompetencē Līguma 3. panta nozīmē.
            
            
               Tomēr saskaņā ar Direktīvas 2003/96/EK 19. pantu Padomei tika piešķirta ekskluzīva kompetence ar sekundāru tiesību aktu atļaut dalībvalstij ieviest turpmākus atbrīvojumus vai samazinājumus minētā noteikuma nozīmē. Dalībvalstis tāpēc nevar aizstāt Padomi. Tādējādi subsidiaritātes princips uz šo īstenošanas lēmumu neattiecas. Tādējādi šajā priekšlikumā ir ievērots subsidiaritātes princips.
            
            
               •Proporcionalitāte
            
            
               Šajā priekšlikumā ir ievērots proporcionalitātes princips. Nodokļu samazinājums nepārsniedz konkrētā mērķa sasniegšanai vajadzīgo.
            
            
               •Instrumenta izvēle
            
            
               Ierosinātais juridiskais instruments: Padomes īstenošanas lēmums.
            
            
               3.EX POST NOVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post novērtējumi / spēkā esošo tiesību aktu atbilstības pārbaude
            
            
               
                  Pasākumam nav nepieciešama spēkā esošo tiesību aktu izvērtēšana.
               
            
            
               •Apspriešanās ar ieinteresētajām personām
            
            
               Šim priekšlikumam nav nepieciešamas apspriedes ar ieinteresētajām personām; tā pamatā ir Apvienotās Karalistes lūgums, un tas attiecas vienīgi uz šo dalībvalsti.
            
            
               •Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
         
         
            
               •Ietekmes novērtējums
            
            
               
                  Šis priekšlikums attiecas uz atļaujas piešķiršanu atsevišķai dalībvalstij pēc tās lūguma, un ietekmes novērtējums tam nav nepieciešams.
               
            
            
               •Normatīvā atbilstība un vienkāršošana
            
            
               
                  Pasākums neparedz vienkāršošanu. Tas izstrādāts pēc Apvienotās Karalistes lūguma un attiecas vienīgi uz šo dalībvalsti.
               
            
            
               •Pamattiesības
            
            
               
                  Pasākums neietekmē pamattiesības.
               
            
            
               4.IETEKME UZ BUDŽETU
            
            
               Pasākums nerada Eiropas Savienībai finansiālu un administratīvu slogu. Tāpēc priekšlikums neietekmē ES budžetu.
            
            
               5.CITI ELEMENTI
            
            
               •Konkrēto priekšlikuma noteikumu detalizēts skaidrojums
            
            
               
                  1. pants. Apvienotajai Karalistei (AK) būs atļauts turpināt piemērot samazinātu akcīzes nodokļa likmi degvielai (konkrēti benzīnam un gāzeļļai) visās Iekšējās un Ārējās Hebridu salās, Ziemeļu salās un Fērtofklaida salās (visas pie Skotijas krasta), un Sili salās (pie Anglijas dienvidrietumu krasta).
               
               
                  Nodokļu līmenis pēc samazinājumiem nedrīkst būt zemāks par ES minimumu, kas noteikts Direktīvā 2003/96/EK, un samazinājums attieksies uz visām personām šajā reģionā.
               
               
                  Pasākums palīdzētu mazāk attīstītajiem reģioniem kompensēt augstākās degvielas izmaksas, kuru iemesls ir salu ģeogrāfiskā atrašanās vieta prom no kontinenta. 
               
               
                  2. pants. Saskaņā ar Apvienotās Karalistes prasību atļauja ir piešķirta uz sešu gadu ilgu laikposmu, sākot no 2017. gada 1. novembra.
               
               
                  Tā kā Apvienotā Karaliste 2017. gada 29. martā ir paziņojusi par savu nodomu atstāt Savienību atbilstoši Līguma par Eiropas Savienību 50. pantam, Līgumi vairs nebūs piemērojami Apvienotajai Karalistei no izstāšanās nolīguma spēkā stāšanās dienas vai jebkurā gadījumā no dienas, kas ir divus gadus pēc paziņošanas par izstāšanos, ja vien Eiropadome, vienojoties ar Apvienoto Karalisti, nelems par minētā perioda pagarināšanu. Tādējādi un neskarot jebkādus izstāšanās nolīguma noteikumus, šo Padomes lēmumu piemēro vienīgi līdz tam brīdim, kad Apvienotā Karaliste zaudē dalībvalsts statusu.
               
            
            
               2017/0079 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko atļauj Apvienotajai Karalistei piemērot samazinātus nodokļus degvielai, ko patērē Iekšējās un Ārējās Hebridu salās, Ziemeļu salās, Fērtofklaida salās un Sili salās, atbilstīgi Direktīvas 2003/96/EK 19. pantam
            
            
               EIROPAS SAVIENĪBAS PADOME,
            
         
         
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2003. gada 27. oktobra Direktīvu 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai
                  4
               , un jo īpaši tās 19. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)AK ar 2016. gada 16. septembra vēstuli lūdza atļaut piemērot samazinātu akcīzes nodokli gāzeļļai un bezsvina benzīnam atbilstīgi Direktīvas 2003/96/EK 19. pantam Iekšējās un Ārējās Hebridu salās, Ziemeļu salās, Fērtofklaida salās (visas pie Skotijas krasta) un Sili salās (pie Anglijas dienvidrietumu krasta). Apvienotā Karaliste 2016. gada 16. decembrī sniedza papildu informāciju.
            
            
               (2)Minētajos apgabalos gāzeļļas un bezsvina benzīna cenas ir augstākas par vidējām cenām pārējā Apvienotās Karalistes teritorijā, un tādējādi vietējie degvielas patērētāji ir neizdevīgākā situācijā. Cenas starpību izraisa papildu izmaksas par vienību, kuru iemesls ir salu ģeogrāfiskā atrašanās vieta, mazais iedzīvotāju skaits un salīdzinoši maza degvielas apjoma piegāde.
            
            
               (3)Nodokļa samazinājums nepārsniegs to, kas vajadzīgs, lai kompensētu papildu izmaksas par vienību, kuras maksā patērētāji attiecīgajās ģeogrāfiskajās teritorijās.
            
            
               (4)Samazinātās akcīzes nodokļa likmes būs lielākas par minimālajām likmēm, kas noteiktas Direktīvas 2003/96/EK 7. pantā. 
            
            
               (5)Ņemot vērā to, ka teritorijas, kur samazinājums tiek piemērots, ir salas, un nodokļa likmju samazinājums ir mērens, pasākums neizraisīs ar degvielas piegādi saistītu papildu pārvietošanos.
            
            
               (6)Tāpēc pasākums nav pretrunā iekšējā tirgus pareizai darbībai un nepieciešamībai nodrošināt godīgu konkurenci, kā arī tas sader ar Eiropas Savienības veselības, vides, enerģētikas un transporta politiku.
            
            
               (7)No Direktīvas 2003/96/EK 19. panta 2. punkta izriet, ka katrai saskaņā ar minēto pantu piešķirtajai atļaujai ir jābūt stingri ierobežotai laikā. Lai nodrošinātu pietiekamu noteiktību attiecīgajiem uzņēmumiem un patērētājiem, atļauju piešķir uz sešu gadu laikposmu. Šis lēmums neskar Savienības noteikumu par valsts atbalsta piemērošanu.
            
            
               (8)Tā kā Apvienotā Karaliste 2017. gada 29. martā ir paziņojusi par savu nodomu atstāt Savienību atbilstoši Līguma par Eiropas Savienību 50. pantam, Līgumi vairs nebūs piemērojami Apvienotajai Karalistei no izstāšanās nolīguma spēkā stāšanās dienas vai jebkurā gadījumā no dienas, kas ir divus gadus pēc paziņošanas par izstāšanos, ja vien Eiropadome, vienojoties ar Apvienoto Karalisti, nelems par minētā perioda pagarināšanu. Tādējādi un neskarot jebkādus izstāšanās nolīguma noteikumus, šo Padomes lēmumu piemēro vienīgi līdz tam brīdim, kad Apvienotā Karaliste zaudē dalībvalsts statusu,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Ar šo Apvienotajai Karalistei tiek atļauts piemērot samazinātas nodokļu likmes bezsvina benzīnam un gāzeļļai, ko par autotransporta degvielu izmanto visās Iekšējās un Ārējās Hebridu salās, Ziemeļu salās, Fērtofklaida salās un Sili salās.
            
            
               Valsts nodokļu līmeņa samazinājums bezsvina benzīnam un gāzeļļai nav lielāks par mazumtirdzniecības papildu izmaksām minētajās ģeogrāfiskajās teritorijās, salīdzinot ar vidējām izmaksām Apvienotās Karalistes mazumtirdzniecībā, un nepārsniedz GBP 50 par 1000 litriem degvielas.
            
            
               2. pants
            
            
               Šo lēmumu piemēro no 2017. gada 1. novembra, un tas zaudē spēku 2023. gada 31. oktobrī.
            
            
               3. pants
            
            
               Šis lēmums ir adresēts Lielbritānijas un Ziemeļīrijas Apvienotajai Karalistei.
            
         
         
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  Padomes 2003. gada 27. oktobra Direktīva 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai, OV L 283, 31.10.2003., 51. lpp.
               
               
                  
                     (2)
                  AK benzīnam un gāzeļļai, ko izmanto par autotransporta degvielu, piemēro vienādu akcīzes nodokļa likmi – EUR 674 par 1000 l (2016. gada jūlija informācija).
               
               
                  
                     (3)
                  Komisijas Regula 651/2014/ES, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (OV L 187, 26.6.2014., 1.–78. lpp.).
               
               
                  
                     (4)
                  OV L 283, 31.10.2003., 51. lpp.